送鄆州楊子安教授由京歸洛
作者：畢仲游
朝代：宋

paragraphs: 好去嵩陽客，清河穩放船。
東州新學校，南郭富林泉。
悟道先生敏，爲文子弟傳。
烏皮常隠几，黄絹動成篇。
太尉風流在，裴休理性玄。
老松生幹直，大海得珠圓。
肆筆君房好，論才賈傅傳。
尚書行給札，博士久虛員。
獻策諸公喜，談經衆手編。
長鯨鱗鬣就，儀鳳羽毛鮮。
小子甘環堵，窮途懶著鞭。
家貧門外轍，酒價杖頭錢。
官冷雖知命，身閒學問禪。
功名看異日，交契懶同年。
明月行梁苑，凉風度潁川。
叫閽宜上疏，負郭莫歸田。
散飲盃投地，更闌斗挂天。
離懷吟不足，彈斷古琴弦。